Der venter et bureaukratisk helvede af kafkaske dimensioner for de psykisk syge borgere, der bliver anbragt på nye socialpsykiatriske afdelinger, som regeringen foreslår.

Sådan lyder kritikken fra tre organisationer af sindslidende, pårørende og patienter. De mener alle, at regeringen undergraver de anbragte menneskers retssikkerhed med sit forslag. De vender sig kraftigt imod de muligheder, som en borger har for at klage i forbindelse med sit ophold på afdelingen. En psykisk syg borger skal nemlig klage til fire forskellige instanser, alt afhængig af hvad vedkommende er utilfreds med. Knud Kristensen, formand for Sind, siger:

»Det er et uoverskueligt bureaukratisk helvede ud over alle grænser, som regeringen vil skabe. Borgernes retssikkerhed bliver undergravet, for det er så indviklet, hvordan man klager, at mange vil give op på forhånd. Samtidig kommer medarbejderne til at bruge halvdelen af deres tid på at finde ud af, hvilken kasse den enkelte klage passer til. Der vil ligefrem være situationer, hvor den samme borger må klage fire forskellige steder over det, vedkommende er blevet udsat for under sin anbringelse«.